Rozsudok Všeobecného súdu zo 4. marca 2026 – Opticoelectron Group/Frontex
(vec T669/24)1
„Verejné obstarávanie na dodávanie tovaru – Verejné obstarávanie – Dodávka monitorovacích zariadení agentúre Frontex – Odmietnutie ponuky uchádzača – Žaloba o neplatnosť – Článok 76 písm. d) rokovacieho poriadku – Záujem na konaní – Prípustnosť – Porušenie minimálnych technických požiadaviek v rámci verejného obstarávania – Rovnosť zaobchádzania – Transparentnosť – Zásada riadnej správy vecí verejných“
Jazyk konania: bulharčina
Účastníci konania
Žalobkyňa: Opticoelectron Group AD (Panagyurišté, Bulharsko) (v zastúpení: I. Stojnev a M. Krasteva, advokáti)
Žalovaná: Európska agentúra pre pohraničnú a pobrežnú stráž (v zastúpení: C. Carroll a R.A. Popa, splnomocnení zástupcovia, za právnej pomoci Troncoso Ferrer a L. Lence de Frutos, advokáti)
Predmet veci
Svojou žalobou podanou na základe článku 263 ZFEÚ sa žalobkyňa domáha zrušenia rozhodnutia, ktoré jej bolo oznámené listom z 24. októbra 2024 a ktorým Európska agentúra pre pohraničnú a pobrežnú stráž (Frontex) zamietla ponuky, ktoré predložila v rámci verejného obstarávania nazvaného „Poskytovanie monitorovacích zariadení agentúre Frontex“ s referenčným číslom FRONTEX/2024/OP/0016, pokiaľ ide o štvrtú, piatu a šiestu časť, z ktorých toto verejné obstarávanie pozostávalo, a zadala zákazku inému uchádzačovi, ako aj rozhodnutia z 15. novembra 2024, ktorým jej Frontex odmietla poskytnúť informácie, ktoré požadovala v súvislosti s uvedeným verejným obstarávaním.
Výrok rozsudku
Žaloba sa zamieta.
Opticoelectron Group AD je povinná nahradiť trovy konania.
____________
1Ú. v. EÚ C, C/2025/926, 17.2.2025.